《挑荠》
宋代·释绍昙

小奚挑荠携篮去，寻遍颓垣与荒圃。
根染微黄怯晓霜，叶铺嫩绿滋春雨。
沙瓶鸣井{奭右斗}寒泉，
膏泥濯尽夸芳鲜。松风飋飋沸茶鼎，
晴窗唤醒幽人眠。细嚼甘香凝齿颊，
味与首阳薇不别。茆舍清贫东未涯，
搜吟况有梅梢月。五陵玉筹耽膏腴，
岂知菜味天渊殊。茶罢筇枝发清兴，
山后山前行一转。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。